
Szerelem a 21. században. A szerelem szó jelentésének vizsgálata funkcionális kognitív keretben

Dolgozatom témája a szerelem szó 21. századi jelentésének meghatározása. Mindenekelőtt arra a kérdésre kerestem választ, hogy mit tárolnak az emberek elméjükben a szerelemmel kapcsolatban: hogyan vélekednek a szerelemről, milyen „kulcsszavakat” használnak elképzeléseik megfogalmazásához.
Célom a szerelem szó 21. századi definíciójának megadása volt. Munkámat két részre osztottam: elsőként különböző korok szótárainak szerelemről írt szócikkeit vizsgáltam, illetve a szoros összetartozás miatt a szeret szó szócikkeit is. Ezek alapján vontam le következtetéseket a szó jelentésének alakulásával kapcsolatban: (1) az idő múlásával egyre dominánsabb jelentésösszetevő lett a ’libidó’ és a ’közösülés’ a szerelem szó definiálásában, (2) a régebbi szótárak sokkal magasztosabban, költőibben adják meg a szerelem szó jelentését, míg az elmúlt száz évet tekintve egyre tudományosabb, tényszerűbb lett a definíció; (3) régebben a nyelvhasználat elhatárolta egymástól a szeretetet és a szerelmet, napjainkban egyre inkább sorolja ugyanabba a kategóriába őket; illetve (4) a szeret szó sokkal korábban jelentett nemi vonzalmat, mint a szerelem.
A vizsgálat második felében a jelenkor embereit kérdeztem a szerelemről. A gyűjtésben nők és férfiak egyaránt részt vettek, az átlag korosztály a 20 – 25 éveseké volt. Kérdőívemet 60 fiatal töltötte ki, irányított beszélgetést 15 emberrel folytattam, valamint kötetlen beszélgetések során résztvevő megfigyelést végeztem.
A gyűjtött adatok alapján a legfontosabb megállapítások: (1) a ’szex’ és a ’vonzalom’a legfőbb jelentésösszetevője a szerelemnek; (2) az, hogy a szerelemnek és a barátságnak több közös eleme van, nagy hatással van a szerelem mai megítélésére; (3) a mai ember számára a szerelem sokkal inkább jelenti magát a párkapcsolatot, mint a kapcsolat elején meglévő „rószaszín ködöt”; (4) napjainkban a hűség kevésbé domináns a szerelemben; (5) a szerelem a mai ember számára az élet alapvető része, nem pedig „költői” fogalom.
Hipotéziseimet a kutatás alátámasztotta: a mai ember számára 1) a szerelem meghatározásakor nagy hangsúly esik annak biológiai voltára; 2) a szerelem nem egyenlő a „rózsaszín köddel”, inkább jelenti magát a párkapcsolatot; 3) a meghatározásokban nem hangsúlyos a hűség.
Dolgozatom végén a prototípuselméletet alapul véve igyekeztem a szerelem 21. századi tipikalitási feltételeit, ezeken keresztül a prototipikus szerelmet meghatározni, majd eredményeimet figyelembe véve megadni a szó mai általános definícióját.



